DA selfs in Londen op CR se spoor(Foto: Verskaf) “Terwyl Suid-Afrikaners fase 5-beurtkrag moet trotseer, sit ons president en drink tee saam met die koning. Ons kan nie eers ’n ketel aanskakel nie.” Só het Gordon McKay, die DA se buitelandse leier, Maandag by die Suid-Afrikaanse Hoë Kommissie in Londen gesê, waar hy saam met ’n groep Suid-Afrikaners opgeruk het. Pres. Cyril Ramaphosa is tans hier op ŉ staatsbesoek. Ramaphosa het die oggend met ŉ lugmagvliegtuig by die Stansted-lughawe in Londen geland vir ŉ ampsbesoek wat deur koning Charles III gereël is. Die DA se protesaksie is om sy ongelukkigheid te kenne te gee oor die ekonomiese, brandstof- en voedselkrisis wat Suid-Afrika tans in ’n wurggreep het. (Foto: Verskaf) “Ramaphosa moet eerder in Suid-Afrika wees om die swak ekonomie, beurtkragkwessie, die gryslysbedreiging en die voortgesette korrupsie en verkwistende uitgawes wat die ekonomie skade berokken, te hanteer,” sê McKay. “Hierdie probleme sal nie reggemaak word nie indien ons president die wêreld vol rits.” (Foto: Verskaf) Die DA wil met die protesaksie ook bewustheid en kommer kweek oor die Suid-Afrikaanse regering se implisiete ondersteuning van die oorlog in Oekraïne. “Altesaam 74% van Suid-Afrikaners het gesê hulle stem nie saam met die regering se gebrek aan standpunt oor die oorlog nie. “Hierdie oorlog maak die lewe vir Suid-Afrikaners en ons ekonomie moeiliker aangesien dit inflasie, sekuriteit en ons aansien in die wêreld beïnvloed. Brandstof- en voedselpryse skiet die hoogte in en raak nie net kwesbare, gewone Suid-Afrikaners nie, maar ook ons internasionale verhouding met magtige handelsvennote.”